U-I-232/06
Natisni
Opravilna št.:
U-I-232/06
Datum odločitve:
20. 12. 2006
ECLI:
ECLI:SI:USRS:2006:U.I.232.06
Akt:
Zakon o azilu (Uradni list RS, št. 51/06 – ur. p. b.) (ZAzil), 27., 5. al. 36. čl.
Izrek:
Pobuda za začetek postopka za oceno ustavnosti 27. člena in pete alineje 36. člena Zakona o azilu (Uradni list RS, št. 51/06 – ur. p. b.) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Hazredin Elezovič, Republika Črna gora
Datum vloge:
29. 3. 2006
Vrsta odločitve:
sklep
Vrsta rešitve:
zavrženje
Dokument:
US26974
Dokument v PDF obliki:
U-I-232-06.pdf
102 KB
Prenesite datoteko
U-I-232/06-8
20. 12. 2006
SKLEP
Ustavno sodišče je v postopku za preizkus pobude Hazredina Elezovića, Republika Črna gora, ki ga zastopa mag. Matevž Krivic iz Spodnjih Pirnič, na seji 20. decembra 2006
sklenilo:
Pobuda za začetek postopka za oceno ustavnosti 27. člena in pete alineje 36. člena Zakona o azilu (Uradni list RS, št. 51/06 – ur. p. b.) se zavrže.
Obrazložitev
1. Pobudnik navaja, da je 27. člen Zakona o azilu (v nadaljevanju ZAzil) v neskladju z Ustavo, ker dopušča poseg v osebno prostost zaradi ugotavljanja istovetnosti prosilca za azil. Peta alineja 36. člena ZAzil naj bi bila v neskladju z Ustavo, ker željo vsakega prosilca za azil, da ne bi bil odstranjen v državo, iz katere je prišel, določa kot "diskvalifikatoren motiv, ki naj bi dokazoval zavajanje oziroma zlorabo postopka". Pobudnik svoj pravni interes utemeljuje s trditvami, da mu je bil izrečen ukrep prepovedi gibanja izven azilnega doma. Navaja, da je vložil tožbo na Upravno sodišče.
2. V skladu z drugim odstavkom 162. člena Ustave in s prvim odstavkom 24. člena Zakona o Ustavnem sodišču (Uradni list RS, št. 15/94 – v nadaljevanju ZUstS) lahko vsakdo da pobudo za začetek postopka pred Ustavnim sodiščem, če izkaže svoj pravni interes. Drugi odstavek 24. člena ZUstS določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Na obstoj pravnega interesa mora Ustavno sodišče paziti po uradni dolžnosti ves čas postopka. V okviru postopka preizkusa pobude je Ustavno sodišče za podatke zaprosilo Ministrstvo za notranje zadeve. To je 5. 12. 2006 sporočilo, da je iz uradne evidence, ki jo vodi o prosilcih za azil, razvidno, da je pobudnik 23. 3. 2006 samovoljno zapustil Azilni dom in se vanj ni vrnil. Zato je bil njegov azilni postopek na podlagi pete alineje prvega odstavka 42. člena ZAzil s sklepom z dne 30. 3. 2006 ustavljen. Ministrstvo za notranje zadeve ne ve, kje se pobudnik trenutno nahaja. Postopek v zvezi z omejitvijo gibanja je bil pravnomočno končan s sodbo Upravnega sodišča št. U 776/2006 z dne 29. 3. 2006. S tem, ko sta pobudnikov azilni postopek in postopek v zvezi z omejitvijo gibanja pravnomočno končana, pobudnik nima več statusa prosilca za azil. Iz navedenega izhaja, da tudi morebitna ugoditev pobudi ne bi privedla do izboljšanja pravnega položaja pobudnika. Ker pobudnik ne izkazuje pravnega interesa, je Ustavno sodišče pobudo zavrglo.
4. Ustavno sodišče je sprejelo ta sklep na podlagi 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj